DA Den Europæiske Unions Tidende CE 88/5

(2004/C 88 E/0006)

SKRIFTLIG FORESPØRGSEL E-0097/03

af Phillip Whitehead (PSE) til Kommissionen

(28. januar 2003)

Om: Gadebørns rettigheder i Honduras og Guatemala

På trods af bred international fordømmelse lever gadebørn i Honduras og Guatemala fortsat i angst for forfølgelse. Siden januar 1998 er mindst 1 450 unge mennesker blevet myrdet i Honduras, 47 heraf alene i oktober 2002. Femten mordsager, der involverer politimænd, er blevet overdraget til den særlige undersøgelsesenhed, som Honduras' minister for offentlig sikkerhed oprettede i september. Mig bekendt er der ikke afsagt dom i nogen af de 15 sager.

Kan Kommissionen oplyse, hvordan EU støtter myndighederne i Honduras og Guatemala og private aktører med uddannelsesprojekter, boligprogrammer og faglig uddannelse for gadebørn for at hjælpe dem med at blive integreret i samfundet? Hvordan forsøger man at hjælpe myndighederne med at bringe de ansvarlige for mord på og forfølgelse af gadebørn for retten? Har Kommissionen overvejet at lægge pres på myndighederne for at få dem til at indse, at det er vigtigt med kampagner for at øge tolerancen i samfundet generelt?

Samlet svar

afgivet på Kommissionens vegne af Christopher Patten

på skriftlige forespørgsler E-0086/03 og E-0097/03

(20. februar 2003)

Den udbredte kriminalitet giver stadig anledning til dyb bekymring, selv om den honduranske regering alvorligt bestræber sig på at tage alle mulige midler i anvendelse for at komme problemet til livs. Problemet skyldes udbredt fattigdom og mangel på muligheder for de yngre generationer. Mange af drabene på børn og unge menes at blive begået under sammenstød mellem bander. I visse rapporter anklages sikkerhedsfolk imidlertid for at være involveret i visse drab på børn og unge, selv om det er fundet godtgjort, at de pågældende ikke handler efter ordre fra staten, og at drabene på gadebørn ikke er udtryk for nogen statslig politik.

For at løse dette problem yder Kommissionen støtte til det arbejde, der udføres af relevante uafhængige organer i Honduras, som foretager undersøgelser vedrørende de sikkerhedsfolk, der hævdes at være involveret i drabene på børn og unge, og til de politikker, som har til formål at nedbringe fattigdommen blandt unge og afhjælpe disses udsatte stilling ved forbedring af mulighederne på uddannelses-, sundheds-og beskæftigelsesområdet.

Kommissionen har omhyggeligt studeret rapporten fra De Forenede Nationers særlige rapportør Asma Jahangir og tilslutter sig som helhed dens konklusioner, selv om Kommissionen ikke er overbevist om, at oprettelsen af et særligt ombudsmandsembede for børn, således som det er foreslået i FN-rapporten, bør prioriteres særlig højt. Det ville måske give et bedre resultat at tillægge den honduranske menneskerettighedskommissær, der under de nuværende vilkår er kompetent på området, øget kompetence på områderne menneskelige ressourcer og uddannelse. En oprettelse af et særligt embedsmandsembede begrænse de beføjelser, som den honduranske menneskerettighedskommissær har, og som det har været meget vanskeligt at opnå i et ungt demokrati som det honduranske.

Kommissionen søger via en række programmer at nedbringe fattigdommen, navnlig for udsatte grupper, ved at bistå regeringen med at gennemføre en særlig strategi for fattigdomsbekæmpelse (PRSP). Ud over en lang række programmer, som tager sigte på at forbedre den sociale infrastruktur (lægecentre, skoler, huse, vand og kloakering) og miljøet, er et særprogram på 28 mio. EUR til fremme af reformen inden for sekundær uddannelse under forberedelse i tæt samarbejde med Den Interamerikanske Udviklingsbank.

For Guatemalas vedkommende er Kommissionen vidende om vilkårene for vanrøgtede børn og om den tiltagende bølge af vold og overgreb i dette land. I overensstemmelse med den beslutning om menneskerettighederne i Guatemala, som Europa-Parlamentet vedtog i april 2002, bestræber Kommissionen sig på at anvende de forskellige mekanismer, der står til dens rådighed, til at påvirke denne situation.

Kommissionen og medlemsstaterne fører en fortløbende dialog med den guatemalanske regering og repræsentanter for civilsamfundet om betydningen af at fremme levevilkårene for alle guatemalanere på grundlag af en fuldstændig gennemførelse af de fredsaftaler, der blev indgået i 1996. Inden for denne ramme ansporer Kommission bestandig de lokale offentlige institutioner til at modvirke og undersøge alle krænkelser af menneskerettighederne eller angreb på menneskerettighedsaktivister.

Kommissionen har støttet konkrete samarbejdsaktioner til fordel for børn og deres familier på områder såsom sundhed, uddannelse, bekæmpelse af narkotika og øget hensyntagen til kønsaspektet. Kommissionen har også opnået gode resultater med en række særlige initiativer til støtte for unge og gadebørn, som er gennemført af lokale ikke-statslige organisationer.

Desuden ansporer Kommissionen inden for rammerne af det samarbejde, der er indført ved fredsaftalerne, de guatemalanske myndigheder, det nationale politi og retsvæsenet til at forhindre alle overgreb på retsstaten. Dette program vil i de kommende måneder blive suppleret med et særligt initiativ, som har til formål at styrke retssystemet.

Endelig er Guatemala et målområde for Latinamerika under »EU's initiativ for menneskerettigheder og demokrati« (EIHRD) for perioden 2002-2004.